DA Den Europæiske Unions Tidende CE 78/19

(2004/C 78 E/0019)

SKRIFTLIG FORESPØRGSEL E-0559/03

af Christopher Huhne (ELDR) til Kommissionen

(27. februar 2003)

Om: Identifikationsdokumenter for heste

1. På baggrund af den entusiasme, hvormed Kommissionen i beslutning 2000/68/EF (1) indførte pas for alle hovdyr for at hindre, at kød fra dyr, der har været indgivet farmakologiske stoffer, eller har indtaget andre stoffer, kommer ind i fødevarekæden, bedes den oplyse, hvilke supplerende foranstaltninger den vil træffe for at undgå en tilsvarende kontaminering i indførsler fra tredjelande?

2. Hvor stor en andel af det konsumerede hestekød kommer fra tredjelande, og hvor mange tons blev der indført sidste år?

3. Hvornår vil Kommissionen forelægge forslag om lignende foranstaltninger for oftere konsumerede arter såsom svin, får, køer og kalve?

4. Hvordan anbefaler Kommissionen, at disse foranstaltninger finder anvendelse i New Forest, et område i det sydøstlige England, hvor der findes mange vilde og halvvilde ponyer, på Dartmoor eller i Camargue?

Svar afgivet på Kommissionens vegne af David Byrne

(24. april 2003)

Når det gælder import fra tredjelande af fødevarer af animalsk oprindelse, forelægger disse lande i henhold til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (2) Kommissionen en plan til godkendelse med oplysninger om de garantier, de stiller med hensyn til overvågning af og kontrol med restkoncentrationer af veterinærlægemidler, som skal have mindst samme virkning som dem, der gives for fødevarer af animalsk oprindelse, som produceres i medlemsstaterne. Tredjelandene skal navnlig have den relevante lovgivning, herunder lovgivning om veterinærlægemidler til dyr, der anvendes i fødevareproduktionen.

Avl af hovdyr og produktion af kød fra hovdyr er ikke omfattet af EF's markedsforanstaltninger, og derfor foreligger der ikke nøjagtige tal for produktionen af sådant kød. Ifølge Kommissionens statistiske og økonomiske oplysninger 2001 ligger de 15 medlemsstaters (EU-15) selvforsyningsgrad, når det gælder kød fra hovdyr, imidlertid på ca. 30 til 35 %. På Union Equus-konferencen i 2000 anslog man den samlede hestepopulation i EU-15 til 4,5 mio. dyr. Ifølge Eurostat importerede EU-15 i 2002 i alt 84 404 hovdyr til slagtning og 59 457 tons kød fra hovdyr.

Hvad angår Kommissionens begrundelse for at vedtage beslutning 2000/68/EF af 22. december 1999 om ændring af Kommissionens beslutning 93/623/EØF og om identifikation af hovdyr til opdræt og som brugsdyr, vil Kommissionen gerne erindre om, at Parlamentet, Rådet, internationale veterinærorganisationer og sidst, men ikke mindst det berørte erhverv og ejerne af hovdyr på det kraftigste opfordrede til, at der blev fundet en løsning på problemet med den reelle eller formodede mangel på veterinærlægemidler til behandling af heste. Kommissionen fik flest henvendelser om en exceptionel løsning for hovdyr fra de medlemsstater, hvor forbruget af kød fra hovdyr er mindst.

I 2001 foreslog Kommissionen ændringer af Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler (3), bl.a. for at tage hensyn til identifikationen af hovdyr og en undtagelse med hensyn til behandling af hovdyr med veterinærlægemidler i henhold til Kommissionens beslutning 2000/68/EF. Forslaget behandles for øjeblikket efter proceduren for fælles beslutningstagning.

Kommissionen har ikke til hensigt at foreslå lignende foranstaltninger for arter såsom svin, får og kvæg. Sådanne dyr opdrættes normalt udelukkende til fødevareproduktion og er omfattet af EF-forskrifterne for identifikation under hensyntagen til de relevante produktionsbetingelser.

Kommissionen er naturligvis klar over problemerne med gennemførelsen af beslutning 2000/68/EF i visse medlemsstater. De vilde og halvvilde heste, som det ærede medlem henviser til, er imidlertid registreret i deres respektive avlsorganisation, som er godkendt i henhold til direktiv 90/427/EØF af 26. juni 1990 om zootekniske og genealogiske betingelser for samhandelen inden for Fællesskabet med enhovede dyr (4). Registrerede heste, som er født efter den 1. januar 1998, skal have et pas i henhold til Kommissionens beslutning 93/623/EØF af 20. oktober 1993 om et identifikationsdokument (pas), der skal ledsage registrerede hovdyr (5). Anvendelsen af passet til heste i Camargue har vist sig at være effektiv, fx i 2000, hvor det under restriktionerne på flytning på grund af West Nile feber i området også var nødvendigt at sikre sporbarhed for heste, der anvendes til at indsamle det halvvilde Camargue-kvæg, der som andet kvæg kan spores fuldt ud ved hjælp af dobbelte øremærker, pas og databasen for kvæg.

(1) EFT L 23 af 28.1.2000, s. 72.

(2) EFT L 125 af 23.5.1996.

(3) EFT L 311 af 28.11.2001.

(4) EFT L 224 af 18.8.1990.

(5) EFT L 298 af 3.12.1993.